Rijeka, 6. studenog 2019.g.

**PRIOPĆENJE ZA MEDIJE**

**PREDSTAVLJANJE EUROPSKE PRIJESTOLNICE KULTURE – RIJEKE 2020 U STOCKHOLMU**

***Nastavlja se niz međunarodnih prezentacija riječkog EPK projekta, te se tako, danas, Rijeka 2020 – Europska prijestolnica kulture predstavlja u glavnom gradu Švedske, Stockholmu.***

**Na poziv Veleposlanstva RH u Kraljevini Švedskoj i HTZ-ovog ureda u Stockholmu, direktorica Sektora partnerstava i komunikacija RIJEKE 2020, Irena Kregar Šegota danas u Kući Europe, odnosno, u uredu Europskog parlamenta u Stockholmu, predstavlja program Europske prijestolnice kulture za medije, turističke agencije i kulturne institucije s područja Stockholma.**

Na početku susreta, okupljenima se **pozdravnim govorom obratio direktor HTZ-ovog ureda u Stockholmu, Vedran Sušić**, a **Irena Kregar Šegota u uvodnom je dijelu predstavila riječki EPK projekt i njegove tri tematske odrednice: vodu, rad i migracije, nakon čega je slijedio pregled kulturno-umjetničkih programa** u kojem se ističu **velika izložba Gustava Klimta “Nepoznati Klimt – ljubav, smrt, ekstaza”**, **gala koncerti opernih diva karate Matille i Eline Garanče**, **festival svjetski poznate kazališne skupine Needcompany**, **nastup prvog robotskog benda Compressorhead** i još mnogo toga. Prisutnim gostima također je prikazan i atraktivni **promo video “Port od Diversity”** redatelja Dalibora Matanića u kojem je grad Rijeka portretiran kao mjesto susreta različitosti, otvorenosti i slobode.

Osim predstavljanja programa, u Kući Europe je **postavljena i izložba Lungomare Art istoimenog programskog pravca EPK projekta. Izložba prikazuje kvarnersku kulturno turističku rutu u nastajanju koju čine trajne skulpture europskih i svjetski poznatih umjetnika.** Sve skulpture postavljaju se u 10 mjesta diljem Kvarnera, na taj način stvarajući novu kulturno-turističku trasu u sklopu programa Europske prijestolnice kulture. Lungomare Art izložba ostat će otvorena u Kući Europe do 15. studenog 2019. godine.

**Ovim predstavljanjem u Stockholmu, nakon Pariza, Ljubljane i Rima, kao i nakon iznimno uspješnog predstavljanja na turističkom sajmu WTM u Londonu, nastavlja se niz međunarodnih promocija grada Rijeke i riječkog EPK projekta koji će svoj službeni početak obilježiti svečanim otvaranjem 1.veljače 2020. godine, i to kao prvi hrvatski grad koji će nositi ovu važnu titulu.** Uz planiranih više od 600 kulturno-umjetničkih događanja nastalih u suradnji s preko 250 kulturnih ustanova i organizacija iz 40 zemalja Europe i svijeta, Rijeka će sljedeće godine biti u fokusu europske kulture.

No, podsjetimo, u istoj godini kada Rijeka postoje EPK, Hrvatska će predsjedavati i Europskom unijom, a ovom jedinstvenom situacijom u povijesti Europske unije, Rijeka i Hrvatska postaju kulturnim i političkim središtem Europe.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42